Buxoro hokimi o‘rinbosari G‘ijduvon erkin iqtisodiy zonasiga rahbar etib tayinlandi

Buxoro hokimi o‘rinbosari Otabek Qozoqov G‘ijduvon erkin iqtisodiy zonasi direksiyasi davlat unitar korxonasi direktori etib tayinlandi. Bu haqda “Daryo”ga viloyat hokimi axborot xizmati rahbari Olim Jo‘rayev ma’lum qildi.

 Otabek Qazoqov.
Ta’kidlanishicha, u 2005-yilda Toshkent moliya instituti (kunduzgi), 2013-yilda O‘zbekiston Respublikasi Bank-moliya akademiyasi (kunduzgi), 2017-yilda O‘zbekiston Respublikasi Prezidenti huzuridagi Davlat boshqaruvi akademiyasini (kunduzgi) tamomlagan.
Mehnat faoliyatini 2005-yilda O‘zbekiston Respublikasi tashqi iqtisodiy faoliyat “Milliy bank” Buxoro viloyati bo‘limi Kogon tumani filiali mijozlarga xizmat ko‘rsatish sektori yetakchi mutaxassisi sifatida boshlagan. Shuningdek, “Milliy bank” Kogon tumani filiali kredit iqtisod bo‘limi boshlig‘i-boshqaruvchi o‘rinbosari, “Milliy bank” Romitan tumani filiali boshqaruvchisi, Buxoro viloyati investitsiya boshqarmasi boshlig‘i, Buxoro viloyati hokimining investitsiyalar, innovatsiyalar, xususiylashtirilgan korxonalarga ko‘maklashish, erkin iqtisodiy va kichik sanoat zonalarini rivojlantirish masalalari bo‘yicha o‘rinbosari kotibiyati mudiri lavozimlarida ishlagan.
2019-yildan ayni vaqtga qadar u Buxoro viloyati hokimining o‘rinbosari — viloyat investitsiyalar va tashqi savdo boshqarmasi boshlig‘ining kotibiyati mudiri vazifasida faoliyat yuritgan.
Qo‘shimcha qilinishicha, ayni kunga qadar G‘ijduvon erkin iqtisodiy zonasi direksiyasi davlat unitar korxonasini Xayrulla Jo‘rayev boshqarib kelgan. U Buxoro tumani hokimi etib tayinlangandan so‘ng, mazkur lavozim bo‘sh turgan edi.